La ciutadania del Camp de Morvedre va eixir al carrer a reivindicar la igualtat
11 de març 2019

![](/media/xy3pk2bc/83-c_8m_01.jpg)  

La ciutadania de la comarca es va sumar a les reivindicacions de la Coordinadora Feminista del Camp de Morvedre en la manifestació que va tindre lloc la vesprada del 8 de març amb motiu del Dia Internacional de la Dona i com a colofó al dia de vaga feminista. Hòmens i, sobretot, dones de totes les edats es van unir en una concentració que va recórrer el centre històric de Sagunt en la qual predominava el color morat a la roba, banderes, perruques i globus per a manifestar el seu suport a la causa feminista per la qual es demandava, entre altres coses, la igualtat plena entre hòmens i dones en tots els àmbits o la repulsa a la violència de gènere.

Amb motiu de la celebració del 8M, la Coordinadora Feminista del Camp de Morvedre va penjar dels fanals, que es troben pel camí que va recórrer la manifestació, sostenidors de color morat que voluntàriament s’hi van donar, així com van canviar de nom alguns carrers de la marxa amb noms de dona com Clara Campoamor o Vandana Shiva.​ 

![](/media/5nhhkhgn/83-c_8m_02.jpg)  
![](/media/lmqbqpl3/83-c_8m_03.jpg)  

Per a Lola Sanhermelando, una de les representants del Col·lectiu Feminista, la manifestació i “**els huit dies de revolta, han sigut increïbles ja que la resposta de les dones de diferents edats, ideologies i pobles de la comarca ha culminat en una festa al carrer que va començar l'any passat i que no acabarà fins que no tinguem el que és nostre que són els nostres drets com a ciutadanes del món**”.

La manifestació va estar encapçalada per una pancarta de la pròpia coordinadora amb el lema _Si nosaltres parem, s’atura el món_, a la qual li seguien altres de diferents col·lectius i entitats de la comarca, així com cartells en els quals es podien llegir demandes feministes. Durant tot el recorregut, festiu i reivindicatiu, els i les manifestants anaven entonant càntics i proclames fins a arribar a la plaça Cronista Chabret on es va llegir el manifest de la Coordinadora. Este document gira al voltant de quatre eixos reivindicatius.​ 

![](/media/ps0nuoan/83-c_8m_04.jpg)  
![](/media/2s1enqca/83-c_8m_05.jpg)  

El primer és la vaga de cures que, segons proclamen, han de ser l'eix de la vida i motivadores de les respostes, propostes i idees polítiques ja que no han de ser tasca exclusiva de les dones sinó qüestió d'estat. El segon eix té a vore amb l'educació que, segons manifesten, ha d'estar exempta d'agressions sexistes i per això ha de canviar el sistema educatiu que aboca la humanitat a ser persones competitives, egoistes i que no empatitza amb la resta de persones ja que educa en valors capitalistes i competitius. El tercer dels eixos és el referent al laboral i reivindica que encara existix la bretxa patriarcal, el sostre de cristall o el sòl enganxós per a les dones pel que fa al treball remunerat, però també s’invisibilitza el treball que es fa a casa i que no és remunerat. Finalment, el quart eix posa el focus en el consum responsable, combatiu i sostenible que en l'actualitat no es fa i que perjudica la naturalesa i que no cobrixen les necessitats reals que hui dia tenen les persones.

![](/media/knzfdfrw/83-c_8m_06.jpg)  
![](/media/sq1jknp2/83-c_8m_07.jpg)  

A estos eixos pels quals la Coordinadora porta lluitant des de l'any passat, se'ls han sumat uns altres en 2019 com són el tancament dels centres d'internament d'estrangers (CIES) ja que, segons la Coordinadora, les persones no han de ser tractades com a animals, l'eliminació d'una llei d'estrangeria inhumana i gens empàtica, així com que s'acabe amb la violència cap a les dones de tipus sexual econòmica, social, estatal, o jurídica.

![](/media/gytmdtal/83-c_8m_08.jpg)  
![](/media/wmwdnzx4/83-c_8m_09.jpg)  

*   [](http://www.facebook.com/sharer.php?u=https://aytosagunto.es/va/actualitat/la-ciutadania-del-camp-de-morvedre-va-eixir-al-carrer-a-reivindicar-la-igualtat/ "Facebook")
*   [](http://twitter.com/share?url=https://aytosagunto.es/va/actualitat/la-ciutadania-del-camp-de-morvedre-va-eixir-al-carrer-a-reivindicar-la-igualtat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-ciutadania-del-camp-de-morvedre-va-eixir-al-carrer-a-reivindicar-la-igualtat/ "Linked In")
*   [](mailto:?body=https://aytosagunto.es/va/actualitat/la-ciutadania-del-camp-de-morvedre-va-eixir-al-carrer-a-reivindicar-la-igualtat/)